Purtătorul de cuvânt al IPJ Satu Mare, Paula Cochera, a declarat, marţi, corespondentului MEDIAFAX, că a fost deschis un dosar de moarte suspectă de către procurorii Parchetului de pe lângă Tribunalul Satu Mare.

Potrivit sursei citate, un pădurar în vârstă de 57 de ani a încercat, luni seară, să împuşte un mistreţ în localitatea Dobra, fără a avea drept de vânătoare. Bărbatul a rănit animalul, iar acesta l-a atacat şi i-a provocat leziuni care au dus la deces.

„Bărbatul a fost dus la un centru medical de permanenţă, dar nu s-a mai putut face nimic, astfel că a fost constatat decesul. Cazul este cercetat ca moarte suspectă sub coordonarea Parchetului de pe lângă Tribunalul Satu Mare”, a spus Cochera.

În cadrul anchetei a fost ridicată arma de vânătoare folosită de pădurar.